|  |  |  |  |  |  |
| --- | --- | --- | --- | --- | --- |
| Republika Slovenija  OBČINA LAŠKO  Mestna ulica 2  3270 Laško |  | | tel.: 03 7338 700  fax: 03 7338 740  [www.lasko.si](http://www.lasko.si)  [obcina@lasko.si](mailto:obcina@lasko.si) | | |
|  | | |  | |
| Datum: februar 2021 | | |  | |
| **PROJEKTNA NALOGA** | | | | | |

**za izdelavo projektne dokumentacije PZI za**

**»Sanacijo plazu nad naseljem Stopce«**

**1.0 OPIS OBSTOJEČEGA STANJA**

Po obilnih padavinah v novembru 2019 se je nad naseljem Stopce v občini Laško sprožil plaz obsežnejših dimenzij. Plaz dolžine 790 m in širine do 185 m se je sprožil na blago do srednje nagnjenem pobočju JV od naselja Stopce med cestama LC 200041 Brstovnica-Laziše-Vrh nad Laškim in nižjeležečo cesto JP 701121 Lahomno-Stopce-Vrh nad Laškim.

Plaz se je sprožil na območju, kjer je pobočje oblikovano v precej dolgo grapo, ki se ji na zgornjem delu iz JV strani pridruži še nekoliko ožja grapa. V obeh grapah izvirata površinska vodotoka, ki tečeta vsak po enem obrobju plazovite grape oz. vsak iz ene strani zamakata plazino.

Odlomni rob plazu je tik pod sedlom grebena pod zgornjo lokalno cesto. V preteklosti je že izvedena sanacija lokalne ceste s podprtjem s pilotno steno iz mikropilotov. Le ta sanacija očitno ni uspešna, saj so na konstrukciji opazne razpoke, v cesti pa posedki in poškodbe.

Na spodnjem delu, kjer se grapa zaključi (prehod iz gozda na travnik), je teren položnejši. Tu je opazno, da je do narivanja prišlo že v preteklosti in da gre za fosilni plaz, ki se je aktiviral. Vzrok nastanka je povišan nivo podtalnice po obilnem deževju. Zaradi povečane aktivnosti plazenja je popustil fosilni nariv, kjer so se začele pojavljati razpoke in narivi povsem do naselja Stopce.

Za umiritev napredovanja plazu so se izvedla najnujnejša dela v smislu preprečitve zamakanja plazine. Uredili so se začasni zemeljski kanali, ki se vzdržujejo, tako da se plazina vsaj površinsko osuši in bo mogoča gradnja konstrukcij. Odstranilo se je tudi porušeno drevje.

.



Slika 1 Blatni tok na osrednjem delu plazine



Slika 2 Poškodbe na cesti LC 200041 Brstovnica-Laziše-Vrh nad Laškim

(levo obstoječa pilotna stena)



Slika 3 Stranski odlomni rob na spodnjem delu plazine



Slika 4 Izriv plazu neposredno nad naseljem Stopce

**2.0 PREDLOG REŠITVE**

Izdelati je potrebno načrt PZI za sanacijo plazu, ki bo obsegal ureditev celotne prizadete površine.

Za stabilizacijo pobočja oz. aktivirane plazine je, glede na ugotovitve stabilnostnih analiz iz predhodnih elaboratov, potrebno znižati nivo vodostaja. Da pa se lahko izvede ustrezno globinsko odvodnjavanje, pa so potrebni globoki izkopi. Izkopi pa so možni le, če se poprej izvede stabilizacija z ustrezno podporno konstrukcijo.

Na zgornjem delu (odlomni rob), tik ob lokalni cesti, pa je za ohranitev le te in za varnost objektov na nasprotni strani ceste, tudi potrebno izvesti podporni ukrep. Tu je že izvedena krajša pilotna stena iz mikropilotov premera 50 cm, vendar ne opravlja svoje funkcije.

Obstoječo mikropilotno steno ob cesti LC 200041 Brstovnica-Laziše-Vrh nad Laškim je potrebno utrditi in podaljšati, tako da bo cesta in objekti ob njej varni.

Poleg teh dveh konstrukcij pa je na celotnem območju plazu potrebno urediti tudi površinsko odvodnjavanje.

**3.0 OBSTOJEČA DOKUMENTACIJA**

Kot osnova za izdelavo načrta PZI je potrebno upoštevati že izdelano idejno zasnovo (OZZING, št. 1319/20, avgust 2020).

Osnova za izdelavo idejne zasnove je tudi geološko geotehnično poročilo (OZZING, št. 1313/20-G).

Za prizadeto območje je izdelan tudi geodetski posnetek terena v ETRS koordinatnem sistemu, ki se je uporabil kot podloga za izdelavo idejne zasnove in geotehničnega poročila.

**4.0 PROJEKTNI POGOJI IN SOGLASJA K PROJEKTU**

Projektant mora pridobiti projektne pogoje in mnenja ob upoštevanju Gradbenega zakona.

V projektu (tehničnem poročilu) je potrebno povzeti pridobljene pogoje in mnenja, ki jih bodo podali pristojni mnenjedajalci in opisati, kako so le-ta upoštevana pri izdelavi projekta. Zapis »projektne rešitve so v skladu s pogoji« ne zadošča.

Zahtevam soglasodajalcev po povečanju kapacitete naprav ali izgradnje novih, mora projektant oporekati v dogovoru z naročnikom. Če izstavljeni projektni pogoji niso v skladu z zakonodajo (npr. ni navedbe določila zakona oz. predpisa, na osnovi katerega se kaj zahteva), je projektant dolžan soglasodajalca pozvati, da jih korigira ali dopolni.

V primerih, ko določena zahteva nima pravne podlage, je potrebno takoj, vsekakor pa še pravočasno pred iztekom pritožbenega roka, o tem obvestiti naročnika.

**5.0 UPORABA ZAKONOV IN STANDARDOV**

Pri projektiranju je potrebno upoštevati vse veljavne zakone in podzakonske akte.

V kolikor se v obdobju projektiranja spremenijo zakoni oziroma podzakonski akti, jih mora projektant pri svojem delu ustrezno upoštevati.

**6.0 TEHNIČNI POGOJI ZA PROJEKTIRANJE**

V skladu z idejnimi zasnovami je potrebno izdelati načrt gradbenih konstrukcij za sanacijo plazu.

Obdelati je potrebno predvidene konstrukcije in jih prikazati v situacijah, tlorisih pogledih in prečnih prerezih. Izdelati je potrebno opažne in armaturne načrte ter detajle predvidenih konstrukcij.

Preveri se oz. izvede dodatne statične in stabilnostne presoje.

Obdela se vse potrebne grafične in tekstualne priloge, potrebne za izvedbo del po načrtu (detajli, opisi, preračuni, zakoličbeni podatki itd.)

Naročniku je potrebno predati spisek parcel in površino konstrukcijskih elementov ter drugih posegov na zemljišča, kot osnova za pridobitev soglasij oz. služnosti lastnikov.

V PZI-ju mora biti obdelana tudi dostopna pot za vzdrževalce vodovoda do VH Stopce – novi.

**7.0 ZAKLJUČEK**

Vsebina projekta mora biti v skladu z veljavno zakonodajo.

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

**Rok za dostavo ponudb je 17. februar 2021 do 10. ure na naslov:**

**Občina Laško, Mestna ulica 2**

**3270 Laško**

Na ponudbi mora biti označeno: **"Ne odpiraj – izdelava projektne PZI dokumentacije za sanacijo plazu Stopce"**

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

V Laškem:9.2.2021

**Priloga –Pregledna situacija**

